**ОПШТА БОЛНИЦА КРУШЕВАЦ**

**Број:56/21**

**03.12.2021.год.**

**К р у ш е в а ц**

На основу Закона о заштити података о личности („Службени гласник РС”, број 87/2018) и члана 51. Статута, Управни одбор Опште болнице Крушевац на седници одржаној дана 03.12.2021.године, доноси

**ПРАВИЛНИК О ЗАШТИТИ ПОДАТАКА О ЛИЧНОСТИ**

**Члан 1.**

**СВРХА И ЦИЉ ПРАВИЛНИКА**

Правилником о заштити података о личности (у даљем тексту: Правилник) регулише се заштита података о личности запослених, сарадника, консултаната и других лица ангажованих од стране Опште болнице Крушевац, као и других лица чије податке корисника обрађују, а у складу са Законом о заштити података о личности Републике Србије, Општом уредбом о заштити података Европске уније, и другим релевантним правним изворима у области заштите података о личности.

Циљ је да се обезбеди правна сигурност и транспарентност у погледу обраде података о личности запослених и других лица чији се подаци обрађују, као и да се утврди правни основ, сврха обраде, врсте података које се обрађују, права физичких лица у погледу обраде података о личности, мере заштите података, итд.

Правилник успоставља и обавезе запослених у погледу заштите података о личности физичких лица. Правилник се примењује и на сараднике, консултанте и друга лица ангажована од стране Опште болнице Крушевац. Појам „запослени”, стога, обухвата и лица ангажована на основу уговора о делу, ауторских уговора, уговора о пружању консултантских услуга, и слично.

**Члан 2.**

**ПОЈМОВИ И СКРАЋЕНИЦЕ**

УРЕДБА (ЕУ) 2016/679 ЕВРОПСКОГ ПАРЛАМЕНТА И САВЕТА од 27. априла 2016. о заштити физичких лица у погледу обраде личних података и о слободном кретању таквих података и укидању Директиве 95/46 / ЕЦ (у даљем тексту: „Уредба”, „ГДПР”);

Закон о заштити података о личности („Службени гласник РС”, број 97/2008, 104/2009 - други закон, 68/2012 - одлука Уставног суда и 107/2012), као и Закон о заштити података о личности („Службени гласник РС”, број 87/2018, у даљем тексту: „Закон о заштити података”, „ЗЗПЛ”);

Закон о раду Републике Србије („Службени гласник РС”, 24/2005, 61/2005, 54/2009,

32/2013, 75/2014, 13/2017 - одлука Уставног суда и 113/2017) (у даљем тексту: „ЗоР”);

 Повереник за информације од јавног значаја и заштиту података о личности Републике Србије (у даљем тексту: „Повереник”);

***Податак о личности*** је сваки податак који се односи на физичко лице чији је идентитет одређен или одредив, непосредно или посредно, посебно на основу ознаке идентитета, као што је име и идентификациони број, податак о локацији, идентификатора у електронским комуникационим мрежама или једног, односно више обележја његовог физичког, физиолошког, генетског, менталног, економског, културног и друштвеног идентитета;

***Посебне врсте података о личности*** су подаци којима се открива расно или етничко порекло, политичко мишљење, верско или филозофско уверење или чланство у синдикату, генетски подаци, биометријски подаци, подаци о здравственом стању, сексуалном животу или сексуалној оријентацији физичког лица;

***Обрада података о личности*** је свака радња или скуп радњи које се врше аутоматизовано или неаутоматизовано са подацима о личности или њиховим скуповима, као што су прикупљање, бележење, разврставање, груписање, односно структурисање, похрањивање, уподобљавање или мењање, откривање, увид, употреба, откривање преносом, односно достављањем, умножавање, ширење или на други начин чињење доступним, упоређивање, ограничавање, брисање или уништавање (у даљем тексту: обрада);

***Руковалац*** је физичко или правно лице, односно орган власти који самостално или заједно са другима одређује сврху и начин обраде. Законом којим се одређује сврха и начин обраде, може се одредити и руковалац или прописати услови за његово одређивање;

***Обрађивач*** је физичко или правно лице, односно орган власти, који обрађује податке о личности у име руковаоца.

**Члан 3.**

**ПОДАЦИ О ЛИЧНОСТИ КОЈЕ ОБРАЂУЈЕ ОПШТА БОЛНИЦА КРУШЕВАЦ**

Општа болница Крушевац може обрађивати следеће податке о личности запослених и радно ангажованих лица:

**I-Податке о личности запослених:**

* име и презиме,
* адреса,
* датум и место рођења,
* пол и брачно стање,
* матични број,
* број личне карте,
* држављанство,
* број здравственог осигурања (ЛБО);
* академске и професионалне квалификације
* степен образовања, титуле,
* подаци о вештинама, знању страних језика, обукама,
* историја запослења, биографија;
* финансијски подаци: број банковног рачуна, подаци о заради и додатним накнадама;
* подаци о извршењу радних обавеза,
* службена е-маил адреса, ИП адреса, приступна шифра; број телефона
* контакт сродника за хитне случајеве;
* као и други подаци неопходни за извршење законом прописаних обавеза послодавца и реализације уговора о раду, односно другог уговорног односа између запосленог и Опште болнице Крушевац

**II-Податке о личности пацијената**

Име и презиме, назив послодавца/институције/организације/ установе у којој ради, датум и место рођења, адресу пребивалишта, пол, податке о професионалним квалификацијама, контакт е-маил адреса (уколико има), контакт телефон.

 Податке које Општа болница Крушевац у оквиру обављања своје основне делатности нужно обрађује о пацијентима, биће усклађени са чл.14 Закона о правима пацијената.

*Пацијент има право на поверљивост свих личних информација, које је саопштио надлежном здравственом раднику, односно здравственом сараднику, укључујући и оне које се односе на стање његовог здравља и потенцијалне дијагностичке и терапијске процедуре, као и право на заштиту своје приватности током спровођења дијагностичких испитивања и лечења у целини.*

*Забрањено је да надлежни здравствени радник, односно здравствени сарадник, саопшти другим лицима личне информације из става 1. овог члана.*

А нарочито ће приликом обраде података о пацијентима Општа болница Крушевац водити рачуна да оно буде у складу са чл.21 Закона о правима пацијената,

*Подаци о здравственом стању, односно подаци из медицинске документације, спадају у податке о личности и представљају нарочито осетљиве податке о личности пацијента, у складу са законом.*

*Нарочито осетљивим подацима о личности пацијента сматрају се и подаци о људским супстанцама, на основу којих се може утврдити идентитет лица од кога оне потичу.*

**III- Податке о личности кандидата за посао и лица на стручном оспособљавању**: Име и презиме, датум и место рођења; ЈМБГ, професионалне квалификације садржане у радној биографији: степен образовања, титуле, подаци о вештинама, знању страних језика, обукама, листа претходних послодаваца; Комуникацијски подаци: е-маил, број телефона.

Напомена: приликом расписивања конкурса за запослење Општа болница Крушевац не утврђује форму радне биографије већ се кандидату оставља да је сам одреди. У том смислу Општа болница Крушевац може доћи у посед већег обима података од представљеног, вољом кандидата за посао. Сви прикупљени подаци чувају се у периоду од **три** године у сврху накнадне процене потребе за ангажовањем кандидата за посао.

**IV-Податке о личности именованих и постављених лица-чланове Управног и Надзорног одбора**

Општа болница Крушевац врши и обраду података о именованим и постављеним лицима Управног и Надзорног одбора.

**V-Одређене категорије посебних врста података о личности**

У складу са чланом 17. ЗЗПЛ, могу се обрађивати и посебне врсте података о личности запослених за сврху извршења обавеза или примене законом прописаних овлашћења у области рада, социјалног осгурања и социјалне заштите.

Општа болница Крушевац не обрађује већи број или другу врсту личних података од оних који су потребни да би се испунила наведена сврха. Уколико се обрада посебних врста података врши на основу сагласности лица (на пример, како би се прилагодили услови обуке здравственом стању приправника), та сагласност мора бити дата у писаној форми која обухвата детаљне информације о врсти података који се обрађују, сврси обраде и начину коришћења података.

**Члан 4.**

**ИЗВОР ПОДАТАКА О ЛИЧНОСТИ ЗАПОСЛЕНИХ И ОСТАЛИХ ЛИЦА**

Подаци о личности прикупљени од запосленог лица и пацијената: опште је правило да се подаци о личности прикупљају директно од лица на које се подаци односе (електронским, писаним или усменим путем).

Подаци о личности који се прикупљају од других извора: Општа болница Крушевац може прикупљати податке о запосленима и кандидатима за посао и од других извора, пре свега бивших послодаваца, под условом да се ради о подацима који су релевантни за запослење. Сви прекомерни подаци биће трајно брисани.

**Члан 5.**

**СВРХА ОБРАДЕ ПОДАТАКА**

Општа болница Крушевац обрађује податке о личности у доле наведене сврхе. Не обрађује се више података или шири круг података од оних који су неопходни за остварење наведених сврха.

1. Запошљавање и управљање људским ресурсима

Обрађују се подаци о личности за потребе успостављања и реализације радног односа, укључујући и друге уговорне односе по основу којих Општа болница Крушевац ангажује сараднике и консултанте. На пример, обрађују се подаци за потребе утврђивања адекватности и квалификација кандидата за одређена радна места; за управљање радним временом и одуствима; за обрачун зарада, путних трошкова и дневница; за утврђивање накнада по основу боловања и других видова одсуства са радног места; за процену напредовања запослених; за обезбеђивање додатних обука и едукација; за дисциплинске поступке.

1. Пословне активности

Општа болница Крушевац обрађује податке о личности за потребе управљања пројектима, организацију канцеларијског пословања, за плаћање роба и услуга и пословни развој. Податке обрађује и за сврхе извештавања донатора о реализованим пројектима и за реализацију обука и других услуга које Општа болница Крушевац пружа.

1. Комуникације, информационе технологије и информациона безбедност

Обрађује податке о личности у сврхе управљања и одржавања функционисања комуникацијске и информационе мреже, те одржавања информационе безбедности.

1. Усклађивање пословања са релевантним прописима

Општа болница Крушевац обрађује податке о личности ради испуњења правних обавеза и усклађивања пословања са релевантним правним прописима, пре свега из домена радног и здравственог законодавства.

**Члан 6.**

**УСТУПАЊЕ ПОДАТАКА И ИЗНОШЕЊЕ ПОДАТАКА ИЗ РЕПУБЛИКЕ СРБИЈЕ**

Општа болница Крушевац уступаће личне податке трећим лицима при чему ће предузети све потребне мере како би се осигурало да се лични подаци обрађују и обезбеђују у складу са важећим прописима.

Спољни пружаоци услуга.

Када је то потребно, Општа болница Крушевац може ангажовати трећа лица – пружаоце услуга – да врше поједине радње обраде података за њен рачун и у њено име. У тим ситуацијама, Општа болница Крушевац имај својство руковаоца, а пружаоци услуга својство обрађивача података о личности. У таквим случајевима, биће уступљени само они подаци неопходни за остварење сврхе уговорене обраде и обрађивачи их не могу користити за друге сврхе, а услови обраде података, и одговорност за заштиту података дефинисаће се уговором између Опште болнице Крушевац и обрађивача.

Јавни органи.

Личне податке уступиће јавним органима само када је то законом прописано. Општа болница Крушевац ће, на пример, одговорити на образложене и писане захтеве судова, тужилаштава и других јавних органа.

Општа болница Крушевац може податке о корисницима услуга пружених у оквиру пројеката које финансирају међународни донатори, износити из Републике Србије, у којим случајевима ће се примењивати важећа правила изношења података.

**Члан 7.**

**РОКОВИ ЧУВАЊА ПОДАТАКА**

Лични подаци неће бити задржани дуже него што је то неопходно за остварење сврхе за коју су прикупљени. Уколико је рок чувања података о личности прописан законом, Општа болница Крушевац задржаће податке у датом законском року.

Након испуњења сврхе, односно истека законом прописаног рока за чување података, подаци ће бити трајно обрисани.

У одређеним случајевима, лични подаци се могу чувати дужи временски период, за потребе испуњења законских обавеза или за успостављање, вршење или одбрану правног захтева, у складу са важећим законима.

**Члан 8.**

**ПРАВА ЛИЦА У ПОГЛЕДУ ЗАШТИТЕ ПОДАТАКА О ЛИЧНОСТИ**

Право на обавештење о обради и увид

Запослени и друга лица на која се подаци односе имају право да буду обавештени о обради њихових личних података и праву на приступ њиховим личним подацима (које укључује преглед, читање, слушање података и прављење забележака).

Право на добијање копије: запослени и друга лица на која се подаци односе имају право на издавање копије података од стране Опште болнице Крушевац .

Права лица поводом извршеног увида: након извршеног увида лица на која се подаци односе имају право да од Опште болнице Крушевац захтевају исправку, допуну, ажурирање, брисање података, као и прекид и привремену обуставу обраде.

Право на преносивост: лице на које се подаци односе може захтевати од Опште болнице Крушевац преношење личних података другом руковаоцу, када је то технички изводљиво, односно када се лични подаци, који су предмет захтева за преношење, налазе у структурираном и машински читљивом формату.

Право на повлачење сагласности: У ситуацијама када је правни основ за обраду личних података сагласност лица на које се подаци односе, то лице има право да у било ком тренутку повуче дату сагласност, у писаном облику.

Такође, лице на које се подаци односе има право да се противи обради личних података у циљу директног маркетинга и затражи ограничење обраде у неким другим случајевима.

У случају да лице на које се подаци односе није задовољно одговором Опште болнице Крушевац на захтев за испуњавање права у погледу заштите личних података, има право да поднесе жалбу Поверенику за информације од јавног значаја и заштиту података о личности ([www.poverenik.rs](http://www.poverenik.rs))

**Члан 9.**

**ОБАВЕЗЕ ЗАПОСЛЕНИХ**

Запослени су обавезни да уступе своје личне податке који су потребни Општој болници Крушевац за испуњавање својих законских обавеза и спровођење своје делатности.

Запослени су обавезни да поштују и штите личне податке које обрађују током рада у или са Општом болницом Крушевац. Запослени могу обрађивати само оне податке којима им је дозвољен приступ, у складу са задацима које обављају.

За више информација, можете се обратити контакт особи задуженој за заштиту података о личности у Општој болници Крушевац – на телефон 037/414-654, и маил snezana.popovic@bolnicakrusevac.org.rs.

**Члан 10.**

**СТУПАЊЕ НА СНАГУ**

Овај Правилник ступа на снагу осмог дана од дана објављивања на огласној табли Опште болнице Крушевац.

У Крушевцу Председник Управног одбора дана\_03.12.2021.године Опште болнице Крушевац Јован Митровић

 \_\_\_\_\_\_\_\_\_\_\_\_\_\_\_\_\_\_\_\_\_\_\_